Laat sy liefde jou lei: ”Selfs al sou ...” - www.bybelkennis.co.za
by Mitch Kalp · Published 29/05/2013 · Updated 28/09/2014
Laat sy liefde jou lei: “Selfs al sou …” – Milanie Vosloo
Selfs al sou die vyeboom nie bot nie … sal ek my verbly in die Here! Ek sal juig oor God wat my verlos! Habakuk 3:17a, 18b
Elkeen van ons het ons eie vyeboom-lewens. Daar’s tye wanneer dit fantasties met ons gaan en die takke van ons harte swaar hang aan al die oes wat ons oplewer. En dan is daar dié fases wanneer dit voel of ons vrug-arm is: tye waarin dit voel of niks wil uitwerk nie, ons aan onsself, ander en die lewe twyfel of ons sommer net ongemotiveerd en moedeloos voel. Ander kere weer beleef ons droёtak-tye wanneer dit voel of ons maar sommer net nóg ‘n boom is wat iewers ongesiens geplant is? Natuurlik is daar dié stadiums wanneer die storms van die lewe ons wortelstelsel ernstig wil uitruk en ons wonder waar ons hulp vandaan gaan kom.
Sulke dae is dit goed om weer te lees hoe innig Habakuk ook geworstel het en hoe Hy geleer het om God te vertrou … ten spyte van … Hy het gekíés om selfs in dié tye toe sy toekoms bleek en hooploos gelyk het, onvoorwaardelik te bly glo. Hy het besluit om ‘n “nogtans-gelowige” te wees: Om ten spyte van ‘n misoes-periodes steeds in die Here se genade te jubel.
Bid vandag dat jy altyd die vermoё sal hê om te juig oor die feit dat jy ‘n verloste is wat, ondanks alles, ondersteun word deur jou getroue Vader.
Saam met Habakuk getuig ek: U, die Here, is my krag.
by Mitch Kalp · Published 08/08/2012 · Last modified 28/09/2014